Diari Oficial de la Generalitat Valenciana


Sumari del DOGV 7822, del 06-07-2016 (2016/5191)

DECRET 77/2016, d'1 de juliol, del Consell, pel qual es deroga el Decret 10/1996, de 16 de gener, del Govern Valencià, pel qual es crea la figura del Defensor del Discapacitat.
--------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/07/01/77/dof/vci/html**

### Dades del document

Número de DOGV
:   7822

Data del DOGV
:   06-07-2016

Secció del DOGV
:   I. DISPOSICIONS GENERALS

Número del document
:   2016/5191


Data del document
:   01-07-2016

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Decret

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació

DECRET 77/2016, d'1 de juliol, del Consell, pel qual es deroga el Decret 10/1996, de 16 de gener, del Govern Valencià, pel qual es crea la figura del Defensor del Discapacitat. [2016/5191]  
PREÀMBUL  
  
El Decret 10/1996, de 16 de gener, del Govern Valencià, pel qual es crea la figura del Defensor del Discapacitat, va establir la figura del Defensor del Discapacitat com a òrgan comissionat del Consell per a la defensa dels drets de les persones amb discapacitats físiques, psíquiques i sensorials, i en especial per a coadjuvar a la seua promoció i plena integració en la societat.  
Les atribucions del Defensor del Discapacitat, en relació amb les persones amb diversitat funcional, d'acord amb el que es disposa en el decret de creació són les de rebre i tramitar les queixes per les discriminacions, demores o altres anomalies; demanar informació als òrgans administratius competents; analitzar l'actuació de les administracions públiques i de la iniciativa privada en relació amb el compliment de la normativa sobre integració social i laboral; informar les autoritats competents sobre les irregularitats o disfuncions detectades; i donar compte de la seua actuació al Consell, al qual pot elevar les propostes o recomanacions que considere adequades.  
Per la seua banda, la Llei 11/1988, de 26 de desembre, del Síndic de Greuges, crea i regula la Institució del Síndic de Greuges, com a alt comissionat de Les Corts, designat per aquestes, per a la defensa dels drets i llibertats compresos en el títol I de la Constitució i el títol II de l'Estatut d'Autonomia.  
Per a desplegar les seues funcions, tant l'Estatut d'Autonomia com l'esmentada Llei 11/1988, faculten el Síndic de Greuges per a supervisar l'actuació de les administracions públiques valencianes, dels organismes autònoms, empreses i la resta dels ens públics que en depenguen o hi estiguen participats i, en general, de qualsevol empresa o organisme que realitze funcions de servei públic, tot això en els termes fixats en l'esmentada llei.  
Per al compliment de les seues competències, el Síndic de Greuges pot investigar els actes i resolucions de l'administració de la Generalitat i les seues autoritats i personal, per tal de comprovar si els drets i llibertats de la ciutadania poden haver estat vulnerats.  
Les persones naturals o jurídiques que invoquen un interès legítim poden dirigir-se al Síndic de Greuges i formular les seues queixes i, aquest pot traslladar-les a la pròpia administració, al fiscal en cap del Tribunal Superior de Justícia de la Comunitat Valenciana, si és el cas, i a Les Corts mitjançant l'informe anual que ha de presentar davant la Comissió de Peticions.  
Conseqüentment, les actuacions del Síndic de Greuges no es veuen limitades a donar resposta a les queixes plantejades per la ciutadania, i han de desplegar, de forma permanent, una conducta activa dirigida a detectar situacions o circumstàncies que pogueren derivar en violacions d'aqueixos drets i llibertats que han de ser protegits, encara que aqueixes violacions no hagen arribat a materialitzar-se o a ser denunciades per les persones afectades.  
El Reglament d'organització i funcionament del Síndic de Greuges aprovat mitjançant la Resolució 126/III de la Comissió de Peticions, establix en l'article 7 que, a més de les establertes en l'Estatut d'Autonomia i en la Llei del Síndic de Greuges i de la representació de la Institució, corresponen al Síndic de Greuges, entre altres, les competències de:  
«a) Estructurar la institució en àrees especialitzades per matèries i assignar a cada assessor l'àrea que estime convenient. Per al millor compliment dels fins que té assignats, el Síndic de Greuges podrà agrupar les diferents àrees de la institució en els departaments següents:  
  
- Administracions públiques.  
- Relacions amb el Defensor del Poble.  
- Urbanisme, medi ambient i qualitat de vida.  
- Drets humans i protecció del menor».  
En eixe marc de competències, i tenint en compte la situació d'especial fragilitat que poguera concórrer en les persones majors, les persones amb diversitat funcional, les persones en situació de dependència o altres col·lectius, el Síndic de Greuges ha constituït l'Observatori per a la defensa dels drets de les persones en situació de vulnerabilitat, a fi de supervisar de manera molt particular el compliment de les obligacions que les administracions públiques de la Comunitat Valenciana han assumit per a garantir els drets reconeguts legalment als esmentats col·lectius, originant-se per tant una duplicitat de funcions entre les que té atribuïdes el Síndic de Greuges en general i l'esmentat Observatori en particular, amb les que té atribuïdes la figura del Defensor del Discapacitat.  
Per tot això, d'acord amb els principis d'economia i eficiència, a fi d'evitar duplicitat de funcions i competències en els òrgans i institucions al servei de la defensa dels drets dels col·lectius de persones en situació de vulnerabilitat, havent-se emès els informes preceptius i concedit l'audiència establerts per la normativa aplicable, a proposta de la vicepresidenta i consellera d'Igualtat i Polítiques Inclusives, de conformitat amb allò que disposa l??article 28.c de la Llei 5/1983, de 30 de desembre, de la Generalitat, del Consell i amb la deliberació prèvia del Consell, en la reunió del dia 1 de juliol de 2016,  
  
  
  
DECRETE  
  
Article únic  
Es deroga el Decret 10/1996, de 16 de gener, del Govern Valencià, pel qual es crea la figura del Defensor del Discapacitat.  
  
  
DISPOSICIÓ ADDICIONAL  
  
Única. Incidència pressupostària  
Aquest decret no comporta cap despesa ni té incidència pressupostària per a la Generalitat.  
  
  
DISPOSICIÓ FINAL  
  
Única. Entrada en vigor  
Aquest decret entra en vigor l'endemà de la publicació en el Diari Oficial de la Comunitat Valenciana.  
  
València, 1 de juliol de 2016  
  
La presidenta del Consell en funcions   
i consellera d'Igualtat i Polítiques Inclusives,  
MÓNICA OLTRA JARQUE


Còpia Permalink ELI